4 dood, 3 beseer in botsing op N1 by Touwsrivier | Netwerk24
Deur Malherbe Nienaber 23 Desember 2020 21:00
Twee bakkies het Woensdagaand reg van voor op die N1 by Touwsrivier in die Wes-Kaap teen mekaar gebots. Foto: Verskaf
'n Stop-ry-stelsel is Woensdagaand ingestel ná 'n ongeluk tussen twee bakkies op die N1 by Touwsrivier.
Volgens die provinsiale verkeersdiens is vier mense in die ongeluk dood en drie mense is beseer.
Jandre Bakker, woordvoerder van die Wes-Kaapse departement van vervoer, het om 19:50 bevestig dat dit 'n botsing reg van voor was en 'n stop-ry-stelsel is op die N1 in die rigting van De Doorns ingestel.
"Die oorsaak van die ongeluk is nog onduidelik en sal ondersoek word. Daar is 'n opeenhoping van verkeer en ons doen 'n beroep op padgebruikers om geduldig te wees terwyl die pad opgeruim word."
Bakker het motoriste gemaan om versigtig op die paaie te wees en minstens elke twee uur of 200 km stil te hou en te rus.